Kort før klokken et natten til torsdag blev Nordjyllands Beredskab kaldt ud til en brand på Asaavej udenfor Dronninglund. Det var et stuehus, der stod i flammer, og da beredskabet ankom, kunne de ikke nå at få bugt med branden. Derfor nedbrændte stuehuset. Det fortæller Michael Elkjær, der er vagtchef ved Nordjyllands Politi. Huset er ubeboet, og nu skal tekniske undersøgelser pege på, hvad der er årsag til branden. - Der var ikke lige nogen umiddelbar grund til, at det brændte, og derfor skal det undersøges nærmere, siger vagtchefen. Det var kun stuehuset, der brændte, mens resten af landejendommen ikke fik skader.

Referat:
Et stuehus på en landejendom udenfor Dronninglund er brændt ned til grunden.